钦定古今图书集成/理学汇编/经籍典/第195卷 > 日知录一 > 闰月
## 钦定古今图书集成/理学汇编/经籍典/第195卷 > 日知录一 > 闰月

《左氏传》文公元年，于是闰三月，非礼也。《襄公二十七
年》“十一月乙亥朔，日有食之，辰在申”，司历过也，再失
闰矣。《哀公十二年》冬十二月，螽，仲尼曰：“今火犹西流，
司历过也。”并是鲁历。春秋时各国之历亦自有不同
者，经特据鲁历书之耳。

《史记》“秦宣公享国十二年，初志闰月。” 此各国历法不同之一证。

成公十八年“春，王正月，晋杀其大夫胥童。”《传》在上年
闰月。

上有十二月

哀公十六年“春，王正月，己卯，卫世子蒯聩自戚入于
卫。卫侯辄来奔。”传在上年闰月。

上有冬

皆鲁失闰之证。杜以为“从告”，非也。

《史记》周襄王二十六年闰三月，而《春秋》非之，则以鲁
历为周历，非也。平王东迁以后，周朔之不颁久矣。故
《汉书律历志》六历有皇帝、颛顼、夏、殷、周及鲁历。其于
《左氏》之言失闰，皆为鲁历，盖本刘歆之说。

《五行志》：“周衰，天子不班朔，鲁历不正，置闰不得其月，月大小不得其度。”